text: Mangel på arbejdskraft bremser væksten
  25 maj 2016 kl. 19.07
  Tønder og Sønderborg er de kommuner i TV SYDs område, hvor det går den forkerte vej med væksten.
  Det går generelt set godt for erhvervslivet i Syd- og Sønderjylland.
  Men det er afgørende for virksomhederne, at de kan skaffe nok kvalificeret arbejdskraft.
  Tæt på samtlige kommuner i Syd- og Sønderjylland har fra 2013 til 2015 skabt flere arbejdspladser.
  På nær to - nemlig Tønder og Sønderborg. Det viser en undersøgelse foretaget af Ugebrevet A4.
  Derimod har Tønder og Sønderborg Kommuner mistet arbejdspladser.
  Det skyldes blandt andet, at virksomhederne i de to kommuner har svært ved at tiltrække de faglærte specialister, der er nødvendige for at skabe flere arbejdspladser.
  På Toftlund Maskinfabrik, der ligger i Tønder Kommune, har de mærket, hvor svært det er at få de rigtige medarbejdere.
  Mens mens andre søger forgæves efter faglært arbejdskraft, så er det lykkedes for direktør Henrik Clausen. Men det har krævet en målrettet indsats.
  - Jeg har været utrolig heldig at have det netværk, vi har. Uden det havde vi ikke stået i den her situation i dag, siger Henrik Clausen til TV SYD.
  Han kan glæde sig over, at det er lykkes ham at få virksomheden til at vokse fra otte til nu 24 medarbejdere.
  - Skulle jeg først have søgt efter dem i et helt eller halvt år, som de andre virksomheder, så tror jeg ikke, vi havde været der, hvor vi er i dag, siger Henrik Clausen.
  I Tønder Kommune er de godt klar over, at de har mistet en del arbejdspladser.
  Derfor arbejder kommunen nu på at skabe nye jobs og fastholde dem, der allerede er der, ved at hjælpe virksomhederne med det, de alle efterspørger - nemlig faglærte.
  